text: Lokalaftale: Lærerne må forberede sig hjemme
  10 august 2015 kl. 18.55
  Lærerne i Esbjerg og Varde må i højere grad fra det netop startede skoleår selv bestemme over deres arbejdstid.
  En lokal aftale i Esbjerg betyder, at lærerne fra det nye skoleår må flekse fem timer ugentligt, hvilket gør, at lærerne kan begynde at forberede sig hjemmefra.
  - Det er et naturligt skridt at gå. Folkeskolerne er en moderne arbejdsplads, og det er klart, at arbejdstiderne skal være i balance, siger Diana Mose Olsen (SF), der er formand for Børn & Familieudvalget i Esbjerg Kommune, til TV SYD.
  Diana Mose Olsen fortæller samtidig, at hun håber, at aftalen giver bedre undervisning.
  - Det er en løsning for hver enkelt lærer, så de kan forberede sig, hvor de vil. Det, håber vi, giver bedre forberedelse, da lærerne tidligere har givet udtryk for, at de ikke får meget ud at forberede sig efter flere timers undervisning, siger Diana Mose Olsen.
  Også i Varde har man lavet en lokalaftale, der giver lærerne bedre mulighed for i højere grad selv at styre deres arbejdstid.
  